CELEX: 32019D2135
Language: da
Date: 2019-11-21 00:00:00
Title: Rådets Afgørelse (EU) 2019/2135 af 21. november 2019 om den holdning, der skal indtages på Den Europæiske Unions vegne ved det tredje møde i partskonferencen under Minamatakonventionen om kviksølv i forbindelse med vedtagelse af en afgørelse om udfasning af tandfyldningsamalgam og ændring af bilag A til nævnte konvention

13.12.2019   
               
               
                  DA
               
               
                  Den Europæiske Unions Tidende
               
               
                  L 324/1
               
            
         RÅDETS AFGØRELSE (EU) 2019/2135
         af 21. november 2019
         om den holdning, der skal indtages på Den Europæiske Unions vegne ved det tredje møde i partskonferencen under Minamatakonventionen om kviksølv i forbindelse med vedtagelse af en afgørelse om udfasning af tandfyldningsamalgam og ændring af bilag A til nævnte konvention
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Minamatakonventionen om kviksølv (1) (»konventionen«) blev indgået af Unionen ved Rådets afgørelse (EU) 2017/939 (2) og trådte i kraft den 16. august 2017.
                  
               
                     (2)
                  
                  
                     I henhold til afgørelse MC-1/1 om forretningsordenen, som blev vedtaget på det første møde i partskonferencen under konventionen, skal parterne bestræbe sig på at nå til enighed ved konsensus om alle væsentlige spørgsmål.
                  
               
                     (3)
                  
                  
                     Partskonferencen under konventionen forventes på sit tredje møde den 25.-29. november 2019 (COP3) at vedtage en afgørelse (»den foreslåede afgørelse«) om udfasning af tandfyldningsamalgam og ændring af bilag A til konventionen.
                  
               
                     (4)
                  
                  
                     Det er hensigtsmæssigt at fastlægge den holdning, der skal indtages på Unionens vegne på COP3, da den foreslåede afgørelse, såfremt den vedtages, vil have retsvirkninger, eftersom parterne i konventionen vil skulle træffe foranstaltninger for at gennemføre den på nationalt eller regionalt niveau, eller på begge niveauer.
                  
               
                     (5)
                  
                  
                     Det fastsættes i den foreslåede afgørelse, at der fra 2022 skal indføres et forbud mod fremstilling, import og eksport af tandfyldningsamalgam til behandling af mælketænder og af tænder hos børn under 15 år og hos gravide eller ammende kvinder. Hensigten med den foreslåede afgørelse er fra 2025 at udvide dette forbud til at omfatte fremstilling, import og eksport af tandfyldningsamalgam til alle andre anvendelser, medmindre der ikke findes alternativer uden kviksølv. I henhold til den foreslåede afgørelse skal bilag A til konventionen ændres for at gennemføre disse forbud i konventionen.
                  
               
                     (6)
                  
                  
                     Artikel 10, stk. 2, i Europa-Parlamentets og Rådets forordning (EU) 2017/852 (3) om kviksølv forbyder fra den 1. juli 2018 anvendelse af tandfyldningsamalgam i Unionen til behandling af mælketænder og af tænder hos børn under 15 år og hos gravide eller ammende kvinder, og i henhold til artikel 19 i nævnte forordning skal Kommissionen senest den 30. juni 2020 vurdere og aflægge rapport til Europa-Parlamentet og Rådet om muligheden for en udfasning af anvendelsen af tandfyldningsamalgam i Unionen på lang sigt og helst inden 2030.
                  
               
                     (7)
                  
                  
                     Desuden kræver artikel 10, stk. 1, 4 og 6, i forordning (EU) 2017/852, at tandfyldningsamalgam udelukkende anvendes i Unionen i forhåndsdoseret, indkapslet form, at tandklinikker, hvori der anvendes tandfyldningsamalgam eller fjernes fyldninger med tandfyldningsamalgam eller tænder, der indeholder sådanne fyldninger, er udstyret med amalgamfiltre, og at tandlæger sikrer, at deres amalgamaffald, herunder amalgamrester, -partikler og -fyldninger, og tænder eller dele heraf, der er forurenet med tandfyldningsamalgam, håndteres og indsamles af et godkendt affaldshåndteringsanlæg eller en godkendt affaldshåndteringsvirksomhed.
                  
               
                     (8)
                  
                  
                     Unionen bør kun støtte, at der på COP3 vedtages en afgørelse, der er i overensstemmelse med gældende EU-ret. Den foreslåede afgørelse bør i overensstemmelse hermed kun støttes for så vidt angår dens bestemmelser om udfasning af anvendelse af tandfyldningsamalgam til behandling af mælketænder og af tænder hos børn under 15 år og hos gravide eller ammende kvinder —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på det tredje møde i partskonferencen under Minamatakonventionen om kviksølv (COP3), er at støtte vedtagelsen af en afgørelse om udfasning af anvendelsen af tandfyldningsamalgam, der er i overensstemmelse med gældende EU-ret.
         
         
            Artikel 2
            Finjusteringer af den holdning, der er omhandlet i artikel 1, i det omfang de er i overensstemmelse med gældende EU-ret, kan i lyset af udviklingen på COP3 tiltrædes af Unionens repræsentanter i samråd med medlemsstaterne på koordineringsmøder på stedet uden en yderligere afgørelse fra Rådet.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 21. november 2019.
            
               
                  På Rådets vegne
               
               H. KOSONEN
               
                  Formand
               
            
         
         
            (1)  EUT L 142 af 2.6.2017, s. 6.
         
            (2)  Rådets afgørelse (EU) 2017/939 af 11. maj 2017 om indgåelse på Den Europæiske Unions vegne af Minamatakonventionen om kviksølv (EUT L 142 af 2.6.2017, s. 4).
         
            (3)  Europa-Parlamentets og Rådets forordning (EU) 2017/852 af 17. maj 2017 om kviksølv og om ophævelse af forordning (EF) nr. 1102/2008 (EUT L 137 af 24.5.2017, s. 1).